J e g y z ő k ö n y v

**Készült:** a Bezenye Községi Önkormányzat Képviselő-testületének 2023. július 31. napján 08:00 órakor a bezenyei önkormányzat tanácstermében megtartott rendkívüli ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 08:03 órakor megnyitja. Megállapítja, hogy az ülés határozatképes, mivel a 7 megválasztott képviselőből 5 képviselő jelen van. Nusser Györgyné és Kammerhofer Lívia egyéb elfoglaltság miatt nem tud részt venni az ülésen. Az ülés jegyzőkönyvének hitelesítésére Hiltser Mátyás és Szakos Géza képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés meghívó szerinti napirendi pontjait, és tájékoztatja a jelenlévőket, hogy a napirendi pontok sorrendiségére vonatkozóan módosító indítványt kíván benyújtani, mivel Dr. Iván Endre háziorvost munkája elszólította, így később tud részt venni az ülésen. Javasolja, hogy a 3. és 4. napirendi pontot tárgyalják először, majd a doktor úr érkezését követően az 1. és 2. napirendi pontot.

A polgármester szavazásra teszi fel a módosító indítványt.

A képviselő-testület *egyhangúlag, 5 igen szavazattal* az alábbi határozatot hozza:

**128/2023. (VII. 31.) határozat**

Bezenye Községi Önkormányzat képviselő-testülete Márkus Erika polgármester módosító indítványát elfogadja, miszerint a 2023. július 31-i rendkívüli ülésén a meghívó szerinti 3. és 4. napirendi pontot az 1. és 2. napirendi pontot megelőzően tárgyalja. Egyebekben a sorrend változatlan marad.

Felelős: Márkus Erika polgármester

Határidő: azonnal

Márkus Erika polgármester az ülés módosító indítvány szerinti napirendi pontjainak elfogadását szavazásra bocsátja.

A képviselő-testület *egyhangúlag, 5 igen szavazattal* az alábbi határozatot hozza:

**129/2023. (VII. 31.) határozat**

Bezenye Községi Önkormányzat képviselő-testülete a 2023. július 31-i rendkívüli ülésén a az alábbi napirendi pontokat tárgyalja.

1. Reziliencia vizsgálat árajánlatairól döntés
2. Iskolai étkezés befizetési hátralék kezelése
3. Védőnői szolgálat ingó és ingatlan eszközeinek átadása
4. Ingatlan bérbeadási szerződés dr. Iván Endre háziorvossal

Felelős: Márkus Erika polgármester

Határidő: azonnal

1. **napirendi pont**

Reziliencia vizsgálat árajánlatairól döntés

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Kiemeli, hogy 4 ajánlatkérés ment ki, 3 ajánlat érkezett. A reziliencia vizsgálat költsége pályázati forrásból biztosított.

A polgármester kérdezi, hogy van-e kérdés, észrevétel.

Sándor Vincéné képviselő kérdezi, hogy miért szükséges a reziliencia vizsgálat.

A polgármester elmondja, hogy a TOP pályázatok Európai Uniós forrásból valósulnak meg, és az EU kiemelten nagy hangsúlyt fektet a klímaváltozás hatásainak vizsgálatára a fenntartható fejlődés biztosítása érdekében.

Sándor Vincéné képviselő elmondja, hogy véleménye szerint ez fölösleges pénzkidobás.

A polgármester elmondja, hogy a pályázat biztosít erre külön soron forrást, egyébként meg kötelező elem az 1. mérföldkő teljesítéséhez.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *4 igen szavazattal és 1 tartózkodással* az alábbi határozatot hozza:

**130/2023. (VII. 31.) határozat**

Bezenye Községi Önkormányzat Képviselő-testülete az „Éghajlatváltozási reziliencia vizsgálat elkészítése Bezenye Községi Önkormányzat TOP\_PLUSZ projektjeire” tárgyában a beszerzési szabályzat szerint bekért árajánlatokat megvizsgálta. A beérkezett érvényes ajánlatok közül a MenArt Design Kft. bruttó 900.000,- Ft összegű árajánlatát fogadja el, és felhatalmazza a polgármestert a megrendelésre, valamint a vállalkozói szerződés megkötésére.

Felelős: Márkus Erika polgármester

Határidő: 2023. augusztus 11.

1. **napirendi pont**

Iskolai étkezés befizetési hátralék kezelése

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a pénzügyes kolléganő már több alkalommal figyelmeztette a hátralékosokat szóban, telefonon, majd írásban is. A Családsegítő Szolgálat helyi munkatársát is bevonták, aki telefonon felhívta a szülők figyelmét arra, hogy következményei lehetnek annak, ha a gyermek étkezését nem fizetik be. Aljegyző asszonnyal kidolgozták a módját annak, hogy szankcionálni lehessen a hátralékosokat, megnézték, hogy milyen módon lehetne a követelést behajtani.

Wiegerné Mészáros Erika aljegyző elmondja, hogy a törvényességi felügyelettel is folytatott egyeztetéseket. Első lépésben módosítani szükséges az intézményekben fizetendő térítési díjakról szóló rendeletet, bele kell építeni a térítési díj megfizetésének elmaradása esetén alkalmazandó eljárásról szóló rendelkezést. Az intézményi étkeztetés során igénybevevő és szolgáltató között polgári jogi jogviszony jön létre, melynek törvényi szabályozási keretét a Polgári Törvénykönyv biztosítja. Ennek okán amennyiben behajtásra kerülne sor, akkor közjegyző közreműködésével fizetési meghagyásos eljárással lenne megoldható.

Szakos Géza képviselő kérdezi, hogy hány gyermekről van szó, és mióta halmozzák a tartozásaikat.

A polgármester elmondja, hogy 18 gyermekről van szó, 15 család érintett, ahogy azt az előterjesztés is tartalmazza. Van közöttük, aki 2-3 havi étkezési díjjal maradt el, de van, aki több hónapja, egy év körüli hátralékkal rendelkezik. A legmagasabb összegű hátralék megközelíti a 200.000,- forintot.

Szakos Géza képviselő elmondja, hogy véleménye szerint az egyébként is hátralékos szülőket felesleges lenne még további közjegyzői díjakkal terhelni. Hozzáfűzi, hogy véleménye szerint a polgármesternek a heti beszámolóinak valamelyikében már jeleznie kellett volna a képviselő-testület felé, hogy problémák vannak az étkezési díj befizetésekkel kapcsolatosan.

Antonovich Gáspár képviselő hozzáfűzi, hogy ő nem szeretné, ha lenne olyan gyermek az iskolában, aki a szülő tartozása miatt nem tudna a többiekkel ebédelni.

Sándor Vincéné képviselő elmondja, hogy nem minden diák étkezik a többiekkel.

A polgármester elmondja, hogy ezekről a pontokról a rendeletalkotás során, a szeptemberi ülésen fog a képviselő-testület tárgyalni, az ő módosító javaslata szerint ezen az ülésen a Családsegítő Szolgálat értesítése és a rendelet szeptemberi ülésre történő előkészítése lenne határozatba foglalva.

A polgármester kérdezi, hogy van-e egyéb kérdés, észrevétel.

Mivel több kérdés nem érkezett, a polgármester szavazásra teszi fel a módosító indítványt.

A képviselő-testület *4 igen szavazattal és 1 tartózkodással* az alábbi határozatot hozza:

**131/2023. (VII. 31.) határozat**

Bezenye Községi Önkormányzat Képviselő-testülete Márkus Erika polgármester módosító indítványát elfogadja, az eredeti határozati javaslatban szereplő 1. és 2. pontról a szeptemberi ülésén dönt, az eredeti határozati javaslatban szereplő 3. és 4. pont sorrendjét megcseréli.

Felelős: Márkus Erika polgármester

Határidő: 2023. augusztus 11.

A polgármester szavazásra teszi fel a módosított határozati javaslatot.

A képviselő-testület *4 igen szavazattal és 1 tartózkodással* az alábbi határozatot hozza:

**132/2023. (VII. 31.) határozat**

1. Bezenye Községi Önkormányzat Képviselő-testülete az intézményekben fizetendő térítési díjakról szóló rendeletét a szeptemberi képviselő-testületi ülésén felülvizsgálja, a térítési díj megfizetésének elmaradása esetén alkalmazandó eljárást a rendeletbe beépíti.
2. Bezenye Községi Önkormányzat Képviselő-testülete felhatalmazza a polgármestert, hogy a Mosonmagyaróvári Család- és Gyermekjóléti Központ felé a jelzést tegye meg, a hátralékosok nevét és a hátralék összegét küldje meg részükre.

Felelős: Márkus Erika polgármester

Határidő: 2023. augusztus 15.

1. **napirendi pont**

Védőnői szolgálat ingó és ingatlan eszközeinek átadása

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a kijelölt állami intézményfenntartó szervtől többszöri kérésre sem kapott iratanyagot, az előzetes adatszolgáltatásokat a pénzügyes kolléganő a hegyeshalmi hivataltól kapott táblázatok segítségével tudta teljesíteni.

Wiegerné Mészáros Erika aljegyző elmondja, hogy a jegyző sem kapott megállapodás tervezetet, azt a hegyeshalmi polgármester kapott csak. Polgármester asszony többször jelezte a győri kórház felé, hogy Bezenye nem kapott semmit, azonban egy megbeszélésen kívül továbbra sem történt semmi. A múlt héten a Győr-Moson-Sopron Vármegyei Petz Aladár Egyetemi Kórház stratégiai igazgatójával és jogászával történt telefonos és e-mailes, valamint Dr. Iván Endre háziorvossal történt személyes egyeztetéseket követően sikerült a jelenlegi formába önteni a megállapodást. A jelen előterjesztés mellékletét képező megállapodás rögzíti, hogy a védőnői szolgálat által használt ingatlan nem az önkormányzat tulajdonában áll, így annak bérleti jogát tudja az önkormányzat átadni a kórház részére, magát az ingatlant nem.

A polgármester elmondja, hogy így van, többször jelezte, hogy Bezenye nem kapott semmit a védőnői szolgálat átadás-átvételével kapcsolatosan, illetve azt is, hogy itt egy olyan speciális helyzet van, hogy a védőnői szolgálat működését biztosító ingatlan nem az önkormányzat tulajdona. A megállapodás, és annak 3. sz. melléklete rendelkezik a működési- és üzemeltetési költségekről is. Aggályosnak tartja, hogy az állami normatívából a fenntartó első sorban a védőnő bérét és annak terheit finanszírozza, a további költségeket azonban csupán a fennmaradó normatíva erejéig hajlandó fizetni. Az önkormányzatnak az eddigi években is ki kellett egészíteni saját költségvetéséből az állami normatívát a védőnői szolgálat zavartalan működésének biztosítása érdekében, holott Bezenyén a védőnői szolgálat minimális költségvetésből gazdálkodik.

A polgármester kérdezi, hogy van-e kérdés, észrevétel az előterjesztéssel kapcsolatosan.

Szakos Géza képviselő szót kér, és elmondja, hogy az lenne a jó megoldás, ha a kórház a doktor úrral szerződne közvetlenül.

A polgármester elmondja, hogy pontosan ez a cél, de tart attól, hogy a kórház el fogja húzni a szerződéskötést. Ezért kell beépíteni a bérleti díjat a költségelszámolásba.

Dr. Iván Endre elmondja, hogy ő évtizedek óta lojális a faluhoz, ezért jelképes összegért biztosítja az ingatlant az önkormányzat részére. A bérleti díj fele a fenntartásra (takarító bére, állagmegóvás stb.) el is megy. Ő is fontosnak tartja kiemelni, hogy az ingatlan a Dr. Iván Endre és Társa Háziorvosi Bt tulajdonában van, ezért vett részt az egyeztetésen, melynek során a megállapodás a mellékelt formába került. Vannak azonban részek, melyek véleménye szerint további módosítást igényelnek, jobban ki kell hangsúlyozni, hogy nem ingatlan átadásról van szó, hanem csupán a bérleti jog átadásáról. Továbbá javítani kell, hogy nem a vagyontárgyak birtokát ruházza át az önkormányzat, hanem csak az eszközökét. A megállapodást átolvasva a következő módosításokat javasolja. A megállapodás tárgyában az „ingatlan” szövegrész helyébe „ingatlan bérleti joga” kerüljön. Az 1.1 pontban az „Átadó a védőnői ellátásra szolgáló, jelen szerződés 1. számú mellékletében megjelölt ingatlanokat, illetőleg ingatlanrészeket (a továbbiakban: Ingatlanok), valamint a jelen szerződés 2. számú mellékletében megjelölt ingó eszközöket (a továbbiakban: Eszközök) Átvevő részére használatba adja (a továbbiakban (a továbbiakban Ingatlan(ok) és Eszközök együttesen: Vagyontárgyak).” szövegrész helyébe „Átadó a védőnői ellátásra szolgáló, jelen szerződés 1. számú mellékletében megjelölt ingatlan bérleti jogát (a továbbiakban: Ingatlan), valamint a jelen szerződés 2. számú mellékletében megjelölt ingó eszközöket (a továbbiakban: Eszközök) Átvevő részére használatba adja (a továbbiakban Ingatlan bérleti joga és Eszközök együttesen: Vagyontárgyak).” kerüljön. A 2.1 pontban a „Vagyontárgyak” szövegrész helyébe „Eszközök” kerüljön.

A polgármester kérdezi, hogy van-e egyéb kérdés, észrevétel.

Mivel több kérdés nem érkezett, a polgármester szavazásra teszi fel a módosító indítványt.

A képviselő-testület *egyhangúlag, 5 igen szavazattal* az alábbi határozatot hozza:

**133/2023. (VII. 31.) határozat**

Bezenye Községi Önkormányzat Képviselő-testülete Márkus Erika polgármester módosító indítványát elfogadja, és a Dr. Iván Endre háziorvossal egyeztetett módosításokat az ingatlan bérleti joga és ingó eszközök ingyenes használatba adása tárgyában létrejött megállapodásba beépíti.

A módosítások az alábbiak:

1. A megállapodás tárgyában az „ingatlan” szövegrész helyébe „ingatlan bérleti joga” kerül.
2. Az 1.1 pontban az „Átadó a védőnői ellátásra szolgáló, jelen szerződés 1. számú mellékletében megjelölt ingatlanokat, illetőleg ingatlanrészeket (a továbbiakban: Ingatlanok), valamint a jelen szerződés 2. számú mellékletében megjelölt ingó eszközöket (a továbbiakban: Eszközök) Átvevő részére használatba adja (a továbbiakban (a továbbiakban Ingatlan(ok) és Eszközök együttesen: Vagyontárgyak).” szövegrész helyébe „Átadó a védőnői ellátásra szolgáló, jelen szerződés 1. számú mellékletében megjelölt ingatlan bérleti jogát (a továbbiakban: Ingatlan), valamint a jelen szerződés 2. számú mellékletében megjelölt ingó eszközöket (a továbbiakban: Eszközök) Átvevő részére használatba adja (a továbbiakban Ingatlan bérleti joga és Eszközök együttesen: Vagyontárgyak).” kerül.
3. A 2.1 pontban a „Vagyontárgyak” szövegrész helyébe „Eszközök” kerül.

Felelős: Márkus Erika polgármester

Határidő: azonnal

Mivel a fenti módosításokkal minden képviselő és érintett egyetért, a polgármester szavazásra bocsátja a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**134/2023. (VII. 31.) határozat**

1. Bezenye Községi Önkormányzat Képviselő-testülete megismerte és változtatásokkal jóváhagyja a Győr-Moson-Sopron Vármegyei Petz Aladár Egyetemi Oktató Kórház és Bezenye Községi Önkormányzat között megkötésre kerülő, ezen határozat 1. mellékletét képező, ingatlan bérleti joga és ingó eszközök ingyenes használatba adása tárgyú megállapodást, annak 1.2.3. mellékleteivel együtt.
2. Bezenye Községi Önkormányzat Képviselő-testülete felkéri a polgármestert, hogy tájékoztassa a Győr-Moson-Sopron Vármegyei Petz Aladár Egyetemi Oktató Kórházat, hogy a védőnői szolgálat rendelője és kiszolgáló helyiségei nem az önkormányzat tulajdonában vannak, így az ingatlan használatára vonatkozóan 2023. augusztus 1. napjától az ingatlan tulajdonosával, a Dr. Iván Endre és Társa Háziorvosi Bt (adószám: 22490124-1-08) képviselőjével kössön szerződést a kijelölt állami intézményfenntartó szerv.
3. A képviselő-testület felhatalmazza a polgármestert a megállapodás aláírására.

Felelős: Márkus Erika polgármester

Határidő: 2023. július 31.

1. **napirendi pont**

Ingatlan bérbeadási szerződés dr. Iván Endre háziorvossal

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Kérdezi Dr. Iván Endre háziorvost, hogy van-e kérdése, észrevétele.

Dr. Iván Endre háziorvos elmondja, hogy pénteken részletesen átbeszélték, véglegesítették a szerződés tervezetét. Így amennyiben a képviselő-testület elfogadja, nem kíván változtatni rajta.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**135/2023. (VII. 31.) határozat**

Bezenye Községi Önkormányzat Képviselő-testülete felhatalmazza a polgármestert az önkormányzat és a Dr. Iván Endre és Társa Háziorvosi Bt. közötti bérleti szerződés megkötésére a védőnői szolgálat helyiségére vonatkozóan.

Felelős: Márkus Erika polgármester

Határidő: 2023. augusztus 11.

Mivel több kérdés, észrevétel nem érkezett, a polgármester megköszöni a részvételt és az ülést 09:24 órakor bezárja.

k.m.f.

A jegyző tartós távolléte okán:

**Márkus Erika dr. Gáli Péter**

polgármester jegyző

Jegyzőkönyv hitelesítők:

**Hiltser Mátyás Szakos Géza**

jegyzőkönyv hitelesítő jegyzőkönyv hitelesítő